text: 3.000 underskrifter mod ældreflytning
  06 august 2013 kl. 05.47
  Utilfredsheden mod at tvangsflytte de ældre i I.P. Schmidt Gården i Fredericia er så stor, at en gruppe aktive har samlet 3.000 underskrifter mod flytningen.
  I dag lander underskriftsindsamlingen på borgmesterens bord i Fredericias. En af de pårørende, som har været med til at indsamle underskrifter, er Birte Eskildsen. Hun håber, det vil hjælpe.
  - En masse borgere er utilfredse, og det må de folkevalgte politikere altså lytte til. Det er jo både ældre og unge, der har skrevet under, siger Birte Eskildsen til TV SYD.
  Både seniorrådet og Ældresagen er kommet med høringssvar, der går mod opsplitning af ældrekollektivet og tvangsflytning af ældre. Der er offentlig høring indtil på torsdag.
  